Diari Oficial de la Generalitat Valenciana


Sumari del DOGV 5329, del 22-08-2006 (2006/9631)

RESOLUCIÓ de 19 de juliol de 2006, de la Direcció General d'Energia, per la qual s'atorga a Gas Natural Distribución, SDG, SA, l'autorització administrativa per a la construcció de les instal·lacions corresponents al gasoducte de gas natural denominat Redován-Los Montesinos-Torrevieja i les seues instal·lacions auxiliars, als termes municipals de Redován, Orihuela, Benejúzar, Almoradí, Algorfa, Rojales, Benijófar i Los Montesinos, a la província d'Alacant, s'aprova el projecte d'execució i es declara en concret la seua utilitat pública. (CBREDE 2004/62/03) Exp. 2087/06.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5329

Data del DOGV
:   22-08-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/9631


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 19 de juliol de 2006, de la Direcció General d'Energia, per la qual s'atorga a Gas Natural Distribución, SDG, SA, l'autorització administrativa per a la construcció de les instal·lacions corresponents al gasoducte de gas natural denominat Redován-Los Montesinos-Torrevieja i les seues instal·lacions auxiliars, als termes municipals de Redován, Orihuela, Benejúzar, Almoradí, Algorfa, Rojales, Benijófar i Los Montesinos, a la província d'Alacant, s'aprova el projecte d'execució i es declara en concret la seua utilitat pública. (CBREDE 2004/62/03) Exp. 2087/06. [2006/9631]  
Vist l'expedient amb referència CBREDE 2004/62/03, incoat pel Servici Territorial d'Energia d'Alacant, a instància de Gas Natural Distribución, SDG, SA, amb domicili als efectes de notificacions a Barcelona, av. Portal de l'Àngel, 22, relatiu a la sol·licitud de 9 de desembre de 2004, sobre l'autorització administrativa per a la construcció de les instal·lacions corresponents al gasoducte de gas natural denominat Redován-Los Montesinos.Torrevieja i les seues instal·lacions auxiliars, que discorre íntegrament per la província d'Alacant, i afecta els termes municipals de Redován, Orihuela, Benejúzar, Almoradí, Algorfa, Rojales, Benijófar i Los Montesinos, l'aprovació del projecte d'execució i la declaració en concret de la seua utilitat pública. S'adjunta exemplar del projecte firmat pel senyor Rafael Naranjo Anegón i visat pel Col·legi d'Enginyers de Camins, Canals i Ports, Demarcació de Madrid, en data 26 d'octubre de 2004.  
Vist que realitzada la informació pública a què fa referència la Llei 34/1998, de 7 d'octubre, del Sector d'Hidrocarburs, el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i al que preceptua el Decret 162/90, de 15 d'octubre, sobre Impacte Ambiental, per mitjà d'anuncis en el Butlletí Oficial de la Província d'Alacant el 12 de març de 2005, en el Diari Oficial de la Generalitat Valenciana del 24 de febrer de 2005, en els diaris de premsa Información de Alicante i La Verdad del 18 de febrer de 2005, i exposada en els taulers d'edictes dels ajuntaments afectats, es van presentar les al·legacions que a continuació s'indiquen i que, en síntesi, manifesten el següent:  
Al·legació núm. 1. El Sr. José Antonio García García, propietari de finques afectades al terme municipal d'Orihuela, sol·licita per mitjà de sengles escrits el canvi de traçat projectat, ja que les dividix, perjudica el seu aprofitament i genera una pèrdua del valor econòmic del terreny. Així mateix sol·licita que es rectifique l'error que afecta la seua finca, l'assenyalada com a A-OR-123, ja que figura a nom de Margarita García García, té una segregació des de l'any 2003, per mitjà de la qual, la parcel·la 143 del polígon 61 és de la seua propietat i la parcel·la 89 del mateix polígon és de la mencionada Margarita García García.  
Al·legació núm. 2. El Sr. Manuel Girona Mazón; Sr. Manuel Roca García; Sr. Vicente Ruiz Escudero; Sr. Ginés Manzano González; Sr. Jesús Simón Manzano; Sra. Margarita García García; Sra. Monserrate Vidal Ballesta; Sra. Carmen Ballesta Caselles; Sr. Francisco Casanova Valero; Sr. Cayetano Murcia Córdoba i el Sr. Manuel Caselles Padilla, per mitjà d'escrits independents d'igual contingut, manifesten que són propietaris de finques afectades al terme municipal d'Orihuela i la seua disconformitat amb el traçat del gasoducte, ja que les travessa i dividix, i produïx l'anul·lació de la productivitat. Proposen quatre alternatives: que la canonada discórrega per la servitud de la ribera o marge del riu Segura; que s'aprofite la servitud de la carretera CV-91; que es trasllade al camí Vell d'Almoradí; o bé i per al si no és admeses totes les anteriors, que la canalització discórrega pel límit de les seues parcel·les.  
Al·legació núm. 3. El Sr. José Francisco Cuneo Andreu, en nom i representació de la mercantil Acción Industrial y Proyectos, SL, i a més, dels veïns afectats pel traçat del gasoducte la relació dels quals firmada figura en l'escrit presentat i les dades de la qual són: Sr. Francisco Pinar Sáez; Sr. Vicente Pérez Juan; Sr. Alfredo Macias Paredes; Sra. Segunda Macías Paredes; Sr. Bergt Horst Hartmut; Sra. Catalina Martínez Andreu; Sr. José María Moneo Ballesta; Sra. Nativitat Almagro Pérez; Sra. Mª Cruz Rebollo Gómez i Sra. Rosario Pinar Pérez, propietaris de les finques que a continuació s'indiquen al terme municipal de Los Montesinos: AMO-028; AMO-021; AMO-022; AMO-019; AMO-020; AMO-024; AMO-025; AMO-026; AMO-027; AMO-023; AMO-030; AMO-032. Proposen una variant de traçat que discorre pel camí veïnal de Los Montesinos al Ferrocarril, i adduïxen que els tècnics de l'Ajuntament de Los Montesinos consideren l'opció com a viable, i es comprometen en este cas a permetre el pas per les finques dels afectats de vehicles i persones mentre dure l'execució de les obres i sempre que finalitzades estes, es restablisca a l'estat inicial.  
Al·legació núm. 4. La Sra. Mª Luz Miralles Pérez, propietària de la finca identificada com a A-OR-189 al terme municipal d'Orihuela, manifesta que la construcció del gasoducte suposarà un greu perjuí econòmic en la seua finca, ja que es troba plantada de tarongers en plena producció, i proposa que la canonada discórrega pel límit de la seua parcel·la i la confrontant A-OR-187, i modificar, si fóra necessari la ubicació del motor de reg.  
Al·legació núm. 5. El Sr. José Mª Marco Ruiz, en representació del Sr. José Torres Barberá i la Sra. Dolores Pérez Hernández, propietaris de finques afectades per la construcció del gasoducte al terme municipal d'Orihuela, manifesta que hi ha altres alternatives al traçat proposat; que procedix la desestimació d'este per infracció de l'article 33 de la Constitució Espanyola en no concórrer el requisit de la utilitat pública del projecte; que hi ha una canalització de gas propietat d'Enagas que ja travessa la seua propietat i que atés que el perjuí seria molt major, procediria fins i tot l'expropiació total de la finca que no tindria expectativa urbanística o d'edificació, i aporta valoracions pericials a fi que es tinguen en compte, en cas de no admetre les anteriors sol·licituds.  
Al·legació núm. 6. El Sr. Vicente Martínez Ortuño i la Sra. Socorro Martínez Ortuño, propietaris de finques afectades al terme municipal d'Orihuela, manifesten la seua disconformitat amb l'expropiació forçosa, amb la imposició de servituds i amb les ocupacions que el projecte establix, i que s'adherixen a les al·legacions que han fet els municipis d'Almoradí, Algorfa i Benejúzar.  
Al·legació núm. 7. La Sra. Socorro Martínez Ortuño, propietària de finques afectades al terme municipal d'Orihuela, manifesta que el traçat projectat dividix la seua finca per la meitat, i li causa greus perjuís.  
Al·legació núm. 8. La Sra. Mª Dolores Duréntez Ortuño, propietària de finques afectades al terme municipal d'Orihuela, manifesta la seua disconformitat amb el traçat, per considerar que perjudica qualsevol utilitat que se li vullga donar a la seua propietat, i proposa com a traçat alternatiu el que discórrega al costat del riu.  
Al·legació núm. 9. El Sr. José Manuel Hostalet Ferrer, en nom seu i en el dels seus germans, Sr. Gabriel Antonio i Sr. Pedro Enrique Hostalet Ferrer, propietaris de finques afectades al terme municipal d'Orihuela, manifesta la seua disconformitat amb el traçat per no discórrer en línia recta; que en els plans no figuren els aqüeductes d'aigües, els de desaigües i els de reg que hi ha en el terreny; i que la servitud i prohibició de plantar arbres condiciona el futur de la finca, i infravalora el seu conjunt.  
Al·legació núm. 10. El Sr. Francisco Manuel Bernabé-Sala Bernabé, manifesta que les finques que figuren amb les referències A-BE-011; A-BE-012, i A-BE-013 del terme municipal de Benejúzar figuren en l'anunci publicat com a propietat de l'Ajuntament de Benejúzar i en realitat són, en part la primera i en la seua totalitat la segona i tercera, propietat de l'al·legant, acompanya la documentació acreditativa de la seua propietat i sol·licita la rectificació.  
Al·legació núm. 11. El Sr. Manuel Miralles Pastor, propietari de finques afectades al terme municipal d'Orihuela, manifesta el gran perjuí que suposa la construcció del gasoducte per la seua finca, evitable si este discorreguera pel camí existent en la zona nord-oest de la seua propietat, i s'eliminaren els punts V-5 i V-6 per a no afectar la caseta del motor de reg i s'uniren el V-4 i V-7 en línia recta, i es comprometeren a canviar la ubicació del motor de reg, i es minimitzarien les afectacions de la seua finca i la confrontant.  
Al·legació núm. 12. El Sr. Jesús Simón Hernández; Sra. Antonia Simón Navarro; Sra. Verónica De La Cruz Simón Cases; Sr. Jesús Manuel Simón Hernández; Sr. José Manuel Simón Cases; Sr. Pascual Simón Hernández i Sra. Carmen Fuentes Simón, per mitjà d'un únic escrit d'al·legacions, propietaris de finques afectades pel traçat del gasoducte al terme municipal d'Algorfa, manifesten que la canonada projectada suposarà una limitació molt gran en les seues propietats, ja que partix per la meitat les seues finques. Per a evitar-ho proposen un traçat alternatiu consistent a desplaçar la canalització al límit de les seues finques, aproximant-lo el màxim possible al camí que dóna servici a estes, creuar la CV-90 per un punt més pròxim a la rotonda elevada. Per al cas de no acceptar-se, sol·liciten que es valoren els futurs terrenys expropiats i la servitud creada que impedix realitzar treballs de llaurada a una profunditat superior a 50 cm, i que s'ajusten a preu de mercat. Sol·liciten igualment que es reposen els murs de contenció com a mesura protectora enfront de l'erosió del sòl i es mantinguen els sistemes de reg en perfecte ús durant l'execució de l'obra i una vegada finalitzada esta.  
Al·legació núm. 13. La Sra. Rosario Ortuño Bo, propietària de finques afectades pel gasoducte al terme municipal d'Orihuela, manifesta la seua oposició a l'aprovació del projecte, l'autorització administrativa, la declaració d'utilitat pública i la qualificació com a favorable de l'Estudi d'Impacte Ambiental, i sol·licita una variació del traçat que faça que la canonada discórrega per la zona d'afectació de la carretera CV-91, i evitar així que la canalització partisca en dos el subsòl de la seua finca.  
Al·legació núm. 14. El Sr. José Antonio i Sra. Mª Jesús Abadia Ruiz; Sr. Jesús Abadia Mira; Sra. Araceli Ruiz Escudero; Sr. José i Sr. Joaquín Ortuño Ferrández i Sr. José Joaquín Ortuño Solivella, propietaris de finques afectades pel traçat del gasoducte al terme municipal d'Orihuela, proposen en el seu escrit dos variants de traçat de la canonada projectada; una d'estes discorreria junt amb la carretera comarcal Orihuela-Almoradí denominada CV-91 i l'altra per dins de la denominada zona de servitud de la carretera i pràcticament per la seua meitat divisòria.  
Al·legació núm. 15. La Sra. Teresa Medina Ferrández; Sra. Pilar Murcia Ballesta, en nom i representació de la mercantil Leguamur, SL; i Sr. Angel Fernández Izquierdo, propietaris de finques afectades pel traçat del gasoducte al terme municipal d'Orihuela, manifesten per mitjà d'escrits independent d'igual contingut, que el projecte afecta greument les seues finques per la qual cosa proposen una alternativa perquè la canonada discórrega de forma paral·lela a la carretera CV-91, la qual cosa evitaria la divisió de les finques afectades.  
Al·legació núm. 16. La Sra. Mª Angeles i el Sr. Miguel López Pertusa, este últim en nom propi i, a més, en representació de l'Agrupació d'Interés Urbanístic del sector Lo Messeguer de les normes subsidiàries de Los Montesinos, propietaris de parcel·les afectades pel gasoducte al terme municipal de Los Montesinos manifesten que han presentat davant de l'Ajuntament una alternativa tècnica de programa d'actuació integrada per al desenvolupament de la unitat d'execució única del pla parcial Lo Messeguer, el qual ha sigut desestimat per la necessitat de dotar d'un Pla General d'Ordenació Urbana al terme de Los Montesinos. Que no obstant això, tenen intenció d'incorporar el sector Lo Messeguer al PGOU, per la qual cosa les previsions existents es veurien afectades pel traçat del gasoducte i sol·liciten consensuar els dos traçats a fi de poder compatibilitzar les dos actuacions i minimitzar afectacions.  
Al·legació núm. 17. El Sr. Pedro Vinaches Almiñana, en representació de la mercantil Gas Alicante, SAU, manifesta que per a atendre amb garantia el subministrament de gas natural a Almoradí i Callosa de Segura, és necessari un cabal mínim de 1500 Nm3 /h a una pressió mínima de 6 bar, per a cada una de les esmentades poblacions fet pel qual sol·licita que l'autorització de l'execució del projecte estiga condicionada perquè este tinga les condicions tècniques suficients per a atendre les necessitats indicades.  
Al·legació núm. 18. El Sr. Antonio Barberá Barberá, propietari de finques afectades pel traçat al terme d'Orihuela, sol·licita que es canvie el seu domicili als efectes de notificacions ja que no és el correcte.  
Al·legació núm. 19. La Sra. Rosario Casanova Valero, propietària de finques afectades pel traçat al terme municipal d'Orihuela, manifesta que l'assenyalada amb la identificació A-OR-121 pertany en copropietat a l'al·legant i al seu germà, Sr. Francisco Casanova Valero, la qual cosa comunica perquè es rectifique l'error.  
Al·legació núm. 20. El Sr. José Antonio Antón Torres i 35 firmants més, per mitjà d'un únic escrit en el qual designen als efectes de notificacions el domicili professional del Sr. Manuel Roche Laguna, tots ells propietaris de finques afectades pel traçat del gasoducte al terme municipal d'Orihuela, manifesten que ja existix un gasoducte que travessa les seues finques propietat de l'empresa Enagas, SA, i que esta empresa té l'obligació de permetre la seua utilització a la mercantil Gas Natural si li convinguera o fóra necessari, i no té sentit autoritzar un gasoducte distint paral·lel a este.  
Al·legació núm. 21. El Sr. José Murcia Dols i 7 firmants més, tots ells propietaris de finques afectades pel traçat del gasoducte al terme municipal de Benejúzar, manifesten que les seues finques queden dividides en travessar-les la canonada per la meitat, i proposen l'alternativa que transcórrega sobre els terrenys fronterers del riu Segura.  
Al·legació núm. 22. El Sr. José María Espadas Guirao i la Sra. Basilisa Riquelme Oliver, propietaris de finques afectades al terme municipal d'Orihuela; i Sra. Mª Teresa Ruíz-Navarro Ribalaygua i Sra. Mª Antonia Fernández Navarro, propietàries de finques afectades pel gasoducte al terme municipal d'Almoradí, sol·liciten la nul·litat del procediment per vulneració de la Llei de la Generalitat Valenciana 4/2004, de 30 de juny, d'Ordenació del Territori i Protecció del Paisatge i de la Llei 34/1998, del Sector d'Hidrocarburs. Al seu torn posen de manifest el perjuí que el gasoducte produirà en la seua parcel·la, i proposen de forma subsidiària a la petició inicial una variant de traçat que discórrega pel marge del riu Segura, o una segona, que adeqüe el traçat als voltants de la carretera local A-304.  
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés a cada un dels ajuntaments afectats pel traçat del gasoducte, separata del projecte presentat en què se sol·licita informe sobre l'adaptació d'este al planejament urbanístic que siga d'aplicació, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. En resposta a la petició formulada, les entitats locals que s'indiquen van remetre els mencionats informes que, de manera resumida s'exposen a continuació:  
L'Ajuntament de Redován, per mitjà d'informe de 2 de març de 2005, contesta que el Pla General d'Ordenació Urbana es troba en fase de revisió i d'aprovació provisional i que els trams no s'adapten al planejament urbanístic de Redován, pel fet que s'ha projectat per sòl urbanitzable, i afecta la zona centre i la zona de San Carlos per la qual cosa es plantegen dos modificacions a fi d'evitar el pas del gasoducte per les dos zones urbanitzables.  
L'Ajuntament d'Orihuela informa que el traçat discorre al seu pas pel terme municipal per sòl classificat com a no urbanitzable de regadius tradicionals i només mínimament travessa de forma tangencial el Sector PAU 16-17, que no afectaria l'ordenació proposada, ja que discorreria en un tram dins d'un vial, per la qual cosa no es troben objeccions a este des del punt de vista del planejament.  
L'Ajuntament de Benejúzar emet un informe favorable a l'execució del projecte, si bé a la vista que discorre per sòl no urbanitzable comú i no urbanitzable d'especial protecció de la xarxa de drenatge del territori, i l'autorització del traçat d'este últim sòl depén de la Confederació Hidrogràfica del Segura. Que si s'obté l'autorització de la Confederació per a executar les instal·lacions per la mota del riu, planteja la realització de tot el tram que discorre sensiblement paral·lel al riu per la seua mota, i evitar així l'afectació de finques agrícoles.  
L'Ajuntament d'Almoradí informa que la classificació del sòl, d'acord amb les normes subsidiàries municipals és la de sòl no urbanitzable comú d'horta, i sol·licita que a fi de minimitzar les afectacions a finques particulars, la canonada discórrega per la mota del marge dret del riu Segura. Igualment posa de manifest que el traçat coincidix en alguns punts amb els servicis de reg en les finques, i finalment l'obligació de complir les directrius del PATRICOVA, per estar la zona del gasoducte afectada per risc d'inundació.  
L'Ajuntament d'Algorfa informa que el traçat s'adapta a les normes subsidiàries del planejament vigent del municipi, si bé sol·licita que s'adapte al vial de circumval·lació nord que s'inclourà en el Pla General d'Ordenació Urbana, que està actualment redactant-se. En este sentit i a fi de minimitzar les afectacions a finques particulars, planteja que la canonada discórrega per la mota del marge dret del riu Segura, i sol·licita igualment que s'incloga en el projecte un ramal per a donar servici directe al nucli urbà del municipi.  
L'Ajuntament de Rojales acorda aprovar l'informe favorable emés pels servicis municipals respecte al traçat del gasoducte.  
L'Ajuntament de Benijófar posa de manifest l'existència d'una canonada d'aigües residuals que interferix amb la canonada de gas projectada, a més de travessar una zona de sòl urbà ja que travessa diversos carrers de la urbanització Monteazul. D'altra banda, significa que actualment s'està tramitant el Pla General d'Ordenació Urbana, i la canonada travessa un sector de sòl urbanitzable d'este. En últim terme, sol·licita la documentació de les zones referides, indicant el recorregut en els carrers, els detalls de les possibles interferències amb les instal·lacions i els servicis urbans afectats.  
L'Ajuntament de Los Montesinos informa sol·licitant la modificació del traçat del gasoducte, a fi de traslladar-lo el més pròxim possible al camí de Los Montesinos al Ferrocarril.  
Vist que s'han remés al sol·licitant les al·legacions expressades i les condicions presentades pels ajuntaments afectats pel projecte perquè prestara la seua conformitat o formulara les objeccions que estimara procedents, va manifestar en síntesi el següent:  
Respecte de les al·legacions efectuades en tràmit d'informació pública:  
Quant a l'al·legació núm. 1, contesta que la instal·lació de la canonada no suposa cap tipus de divisió en la seua parcel·la, atés que una vegada acabades les obres i soterrada la canonada, es poden continuar desenvolupant els mateixos cultius d'explotació que es realitzaven abans de la instal·lació. Que l'única limitació de plantació sobre la zona de servitud es referix a arbres i planta amb arrels profundes, que no és aplicable a este supòsit, la principal activitat de la qual és el cultiu. En tot cas, no pot acceptar la variant del traçat ja que implicaria l'afectació de noves parcel·les, els propietaris de la qual podrien al·legar en el mateix sentit que l'al·legant. Finalment, es pren nota de l'error manifestat, i es compromet a efectuar les comprovacions necessàries a fi d'esmenar-lo.  
Quant a l'al·legació núm. 2, contesta que no es poden acceptar les variants proposades ja que: la Confederació Hidrogràfica del Segura no permet la instal·lació de servicis a menys de 20 metres de l'aresta exterior d'esplanació dels llits hídrics, en este cas, del riu Segura; La Llei 6/1991, de Carreteres de la Generalitat Valenciana, obliga a mantindre una distància mínima de 50 metres des de l'aresta exterior d'esplanació en carreteres com la CV-91; i pel que fa al camí Vell d'Almoradí és necessari significar que aprofitar la servitud d'este camí suposaria un increment desmesurat en la longitud del traçat de la conducció, així com l'afectació a noves parcel·les no incloses, els propietaris de la qual podrien manifestar en el mateix sentit que els al·legants. Finalment, el traçat ja intenta aprofitar els límits de les parcel·les en la mesura que siga possible, encara que a vegades és tècnicament inviable ja que suposaria que la canonada patiria excessius canvis de direcció, i repercutix, entre altres, en la seguretat de les instal·lacions.  
Quant a l'al·legació núm. 3, contesta que una vegada analitzada junt amb l'Ajuntament de Los Montesinos la variant del traçat proposada, accepta esta en la seua integritat, i es desafecten totalment les finques dels al·legants relacionades, per traslladar-se la conducció al camí de Los Montesinos al Ferrocarril.  
Quant a l'al·legació núm. 4, l'empresa peticionària contesta que una vegada analitzada la variant proposada i sempre que el propietari canvie efectivament la ubicació de la caseta de reg, modificarà el traçat en la fase constructiva, i situarà la pista de treball el més pròxim possible al camí existent.  
Quant a l'al·legació núm. 5, contesta que els projectes presentats per l'empresa peticionària tenen com a objectiu principal oferir la infraestructura gasista com a energia alternativa a la resta de les utilitzades fins ara, protegir el medi ambient, facilitar el desenvolupament industrial i la millora de la qualitat de vida de les poblacions a qui proporciona subministrament. Així, la finalitat és atenent a estos objectius, exclusivament l'ús públic de les seues instal·lacions i s'aconseguixen observant fidelment els procediments legalment establits, des de la legislació bàsica i general sobre expropiació forçosa, passant per l'específica del sector d'hidrocarburs, així com la normativa mediambiental. Quant a la possible variant del traçat per a no afectar les seues finques, no s'ha plantejat alternativa concreta i per tant es manté tal com ha sigut dissenyat.   
Quant a l'al·legació núm. 6, contesta que no es pot acceptar la variant proposada atés que la Confederació Hidrogràfica del Segura no permet la instal·lació de servicis a menys de 20 metres de l'aresta exterior d'esplanació dels llits hídrics, en este cas, del riu Segura.  
Quant a l'al·legació núm. 7, contesta que la instal·lació de la canonada no suposa cap tipus de divisió en la seua parcel·la, atés que una vegada acabades les obres i soterrada la canonada, es poden continuar desenvolupant els mateixos cultius d'explotació que es realitzaren abans de la instal·lació amb unes mínimes limitacions que garantisquen la seguretat de les instal·lacions.  
Quant a l'al·legació núm. 8, contesta que no es pot acceptar la variant proposada atés que la Confederació Hidrogràfica del Segura no permet la instal·lació de servicis a menys de 20 metres de l'aresta exterior d'esplanació dels llits hídrics, en este cas, del riu Segura.  
Quant a l'al·legació núm. 9, contesta que el traçat no pot anar sempre en línia recta, ja que es troba condicionat per factors com l'orografia del terreny, creuaments amb altres instal·lacions, llits, etc. Que respecte als servicis existents en la finca, no s'arreplega la seua afectació, ja que esta és temporal i s'habiliten sistemes provisionals a fi de no interrompre els servicis, i es retornen íntegrament a la situació anterior una vegada finalitzades les obres. Finalment, quant a les limitacions establides en la zona de servitud, són mínimes i es constituïxen per a garantir la seguretat de les instal·lacions, i seran valorades en el moment procedimental oportú.  
Quant a l'al·legació núm. 10, contesta que respecte a la titularitat de les finques, es pren nota de l'error patit i una vegada efectuades les comprovacions oportunes, es farà l'esmena pertinent.  
Quant a l'al·legació núm. 11, contesta que una vegada analitzada la variant proposada i sempre que el propietari canvie efectivament la ubicació de la caseta de reg, modificarà el traçat en la fase constructiva, i situarà la pista de treball el més pròxim possible al camí existent.  
Quant a l'al·legació núm. 12 contesta que les instal·lacions projectades no minven la superfície de la seua finca ni ocasionen cap divisió física d'esta, ja que una vegada realitzades les obres i soterrada la canonada poden desenvolupar-se els mateixos cultius d'explotació que es feien fins ara, respectant en qualsevol cas unes indicacions mínimes de seguretat. En tot cas, no pot acceptar la variant del traçat ja que no és tècnicament viable, atés que la Llei 6/1991, de Carreteres de la Generalitat Valenciana, obliga a mantindre una distància mínima de 20 metres des de l'aresta exterior d'esplanació en carreteres com la CV-90 i de 50 metres per a la A-7. Quant a la valoració dels béns i dels drets afectats, es realitzarà en el moment procedimental oportú, que serà, en primera instància, en el moment d'alçament d'actes prèvies a l'ocupació. Finalment, respecte a les instal·lacions existents en la finca, s'habilitarà un sistema de reg temporal durant les obres que es retorna íntegrament a la seua situació originària una vegada finalitzades estes.  
Quant a l'al·legació núm. 13, contesta que el procediment està seguint tots els tràmits establit legalment per a l'autorització i l'aprovació; que quant a la variant proposada, no és tècnicament viable, atés que la Llei 6/1991, de Carreteres de la Generalitat Valenciana, obliga a mantindre una distància mínima de 50 metres des de l'aresta exterior d'esplanació en carreteres com la CV-91; i finalment, quant a l'impacte de la canonada sobre el subsòl, l'Estudi d'Impacte Ambiental detalla el seu abast i mesures, i assenyala que la presència de canonades subterrànies de gas en este tipus de sòl no implica en cap cas la generació de superfícies impermeabilitzants, llevat que existiren amb anterioritat, i els materials autòctons són els utilitzats per a la compactació posterior, per la qual cosa s'estima que estos efectes són temporals i compatibles.  
Quant a l'al·legació núm. 14, contesta que no es poden acceptar cap de les dos variants proposades, atés que la Llei 6/1991, de Carreteres de la Generalitat Valenciana, obliga a mantindre una distància mínima de 50 metres des de l'aresta exterior d'esplanació en carreteres com la CV-91.  
Quant a l'al·legació núm. 15 contesta que no es poden acceptar cap de les dos variants proposades, atés que la Llei 6/1991, de Carreteres de la Generalitat Valenciana, obliga a mantindre una distància mínima de 50 metres des de l'aresta exterior d'esplanació en carreteres com la CV-91 i en tot cas, l'alternativa implica l'afectació de noves parcel·les no afectades els propietaris de les quals podrien manifestar-se en el mateix sentit.  
Quant a l'al·legació núm. 16 manifesta que de les reunions mantingudes amb els tècnics de l'Ajuntament de Los Montesinos s'ha confirmat que el Pla Parcial Lo Messeguer ha sigut desestimat, i ratifica que els terrenys en qüestió estan qualificats com a sòl no urbanitzable comú i per això no pot acceptar-se l'al·legació, a pesar que en el replantejament de les obres i en el cas que els propietaris disposaren de les alienacions pertinents, s'intentarà adoptar el traçat a estes sempre que siga tècnicament possible i no afecte nous propietaris que actualment no resulten afectats pel projecte.  
Quant a l'al·legació núm. 17, contesta que el projecte s'ha dissenyat sobre la base de la previsió i planificació de la demanda de tota la zona geogràfica d'influència en els municipis per què discorre, atenent als criteris d'evolució i previsió de la demanda publicada pel Ministeri d'Economia l'any 2002 per al període 2001-2011. Que per a les poblacions esmentades hi ha una capacitat superior a la indicada per Gas Alicante, SAU, per a atendre el mercat existent, i que no té sentit doblar les necessitats sobre la base que puguen existir peticions de reserva de capacitat per a atendre un mateix mercat, atés que hi ha mecanismes previstos legalment per a efectuar les ampliacions que siguen necessàries, sense elevar innecessàriament els costos mitjans dels primers anys sobre el sistema gasista.  
Quant a l'al·legació núm. 18 manifesta que s'ha pres nota de l'error patit en la relació dels béns i dels drets afectats, i es considera des d'este moment el domicili facilitat per l'al·legant als afectes de notificacions.  
Quant a l'al·legació núm. 19 manifesta que s'ha pres nota de l'error patit i una vegada efectuades les comprovacions oportunes, es farà l'esmena pertinent.  
Quant a l'al·legació núm. 20 manifesta que s'ha pres nota del domicili facilitat als efectes de notificacions i quant a l'existència d'un altre gasoducte en les finques dels al·legants, propietat d'Enagas, SA, contesta que la pressió de servici d'este és de 80 bar, i la prevista per al que ara se sol·licita és de 16 bar. Es tracta d'instal·lacions propietat d'empreses diferents, amb característiques tècniques distintes que fan inviable tècnicament la seua connexió directa.  
Quant a l'al·legació núm. 21, manifesta que no es pot acceptar la variant proposada ja que la Confederació Hidrogràfica del Segura no permet la instal·lació de servicis a menys de 20 metres de l'aresta exterior d'esplanació dels llits hídrics, en este cas, del riu Segura.  
Quant a l'al·legació núm. 22, contesta que entén que no procedix la nul·litat del procediment ja que el projecte ha observat tots i cada un dels tràmits establits en la legislació específica i en vigor en el moment d'inici de l'expedient davant de l'òrgan substantiu competent, i quant a la variant proposada, no es pot acceptar, atés que implica l'afectació de finques que podrien manifestar-se en el mateix sentit que els al·legants.  
Respecte dels informes elaborats pels ajuntaments:  
A l'Ajuntament de Redován, contesta que accepta la primera modificació plantejada per l'Ajuntament .referida al ramal de Redován. amb la solució de traslladar la canonada a un camí d'entre 4 i 5 metres d'ample. Pel que fa a la segona variant proposada resulta en principi inviable tècnicament.  
A l'Ajuntament d'Orihuela, contesta i mostra la seua conformitat amb l'informe emés.  
A l'Ajuntament de Benejúzar contesta i manifesta la inviabilitat de pas de la canalització per la mota del riu, tant des del punt de vista tècnic (orografia del terreny, tipus de sòl), com jurídic, ja que que la mota està afectada per una sèrie de limitacions que es desprenen de la seua localització en la zona de servitud, motiu pel qual la dita ubicació no és autoritzada per la Confederació Hidrogràfica del Segura.  
A l'Ajuntament d'Almoradí manifesta respecte al trasllat de la canonada al marge del riu Segura, que la Confederació Hidrogràfica del Segura no permet cap instal·lació en la franja de domini públic hidràulic, i és totalment inviable la modificació proposada per este motiu. Respecte als sistemes de reg se significa que en el moment de les obres es contactarà amb els propietaris a fi que les condicions i temps de reg es mantinguen. Finalment, l'Estudi d'Impacte Ambiental contempla tots els requeriments que als efectes mediambientals i riscos d'inundació definix el PATRICOVA, i adjunta a estos efectes l'informe de l'Estudi d'Impacte Ambiental a este respecte i les mesures correctores que cal adoptar en els punts a què es referix, aplicables al PATRICOVA.  
A l'Ajuntament d'Algorfa contesta que d'acord amb l'Ajuntament i a fi d'assegurar la no interferència amb el futur Vial Nord en el punt d'encreuament, entre els vèrtexs V-160 i V-161, la conducció s'emplaçarà a una profunditat de 2 metres, amb una protecció mecànica per mitjà de contratub d'acer en eixe tram, a fi d'assegurar la perfecta compatibilitat entre els dos projectes. Que respecte al trasllat de la canonada al marge del riu Segura, la Confederació Hidrogràfica del Segura no permet cap instal·lació en la franja de domini públic hidràulic, i és totalment inviable la modificació proposada per este motiu i finalment, en relació amb la sol·licitud de servici directe de gas al municipi, es queda a disposició de l'Ajuntament per a estudiar la viabilitat del projecte.  
A l'Ajuntament de Benijófar contesta que respecte a la conducció d'aigües residuals i el vial consolidat de la urbanització Monteazul, els creuaments es realitzaran d'acord amb la normativa en vigor relativa als encreuaments entre servicis i quant al planejament urbanístic en tràmit en les zones del Sector-5, no hi ha inconvenient per a l'alineació entre els vèrtexs V-206 i V-207 al planejament que s'aprove del referit Sector-5, una vegada facilitades les alineacions i els rasants per l'Ajuntament.  
A l'Ajuntament de Los Montesinos contesta que s'accepta la variant proposada, i es modifica el projecte a pesar que la instal·lació de la conducció en el camí proposat, l'amplària mitjana del qual és de 5 metres presenta serioses dificultats d'execució i per això s'ha acordat amb els Servicis Tècnics de l'Ajuntament situar la canonada a 1 metre de la vora dreta del camí en direcció Los Montesinos, i compta per a l'execució dels treballs amb el compromís de col·laboració de l'Ajuntament i dels titulars de les finques adjacents que han resultat desafectades com a conseqüència de la variant.  
Per tot això sol·licita que es continue el tràmit per a accedir a la sol·licitud plantejada i s'autoritze d'acord amb esta.  
Vist que remeses als ajuntaments afectats les contestacions de l'empresa sol·licitant, amb vista perquè mostren la seua conformitat o les objeccions a esta, no consten en l'expedient cap manifestació posterior a este respecte dels ajuntaments d'Almoradí, Algorfa i Benijófar, i s'ha presentat la contestació que, de manera resumida, s'expressa a continuació als ajuntaments següents:  
Ajuntament de Redován, per mitjà d'Informe de 26 d'abril de 2006, contesta que en la fase de revisió i aprovació provisional del Pla General d'Ordenació Urbana, d'11 d'abril de 2006, s'han realitzat diverses reformes que impliquen noves modificacions a les inicialment previstes, que afecten els traçats proposats i comprenen dos zones del barri de San Carlos, designats segons els plans com a Zona centre (trams A-B; B-C i DE) que no s'adapten al futur planejament urbanístic, pel fet que el traçat s'ha projectat per sòls urbanitzables, raó per la qual planteja un altre traçat que podria executar-se per camins rurals i vials.  
Ajuntament de Los Montesinos manifesta que el traçat proposat discorre per l'antiga traça del ferrocarril, per parcel·la limítrofa amb el terme municipal d'Algorfa, per a tornar a l'antic traçat del ferrocarril, disposa d'un ramal d'entrada al nucli urbà, la traça del qual discorre pel camí de Rojales, i la classificació del sòl és de no urbanitzable sense protecció, i que vist el traçat es considera que este ha sigut modificat, de manera que afecte el menys possible les infraestructures i edificacions existents, en executar-se per la traça del camí, i complir el planejament urbanístic d'aplicació.  
Dels referits informes, novament es va traslladar a l'empresa peticionària, que va contestar acceptant el contingut de l'Ajuntament de Los Montesinos i respecte al de l'Ajuntament de Redován va manifestar el següent:  
. Que d'acord amb l'Ajuntament s'han remés plans de detall on s'ha procedit a reflectir el traçat del gasoducte respecte als vials modificats segons les modificacions del nou PGOU de Redován, i s'han dibuixat les alineacions de les unitats d'execució EU-8 i SU-ZP-R4.  
. Que respecte al tram A-B la disposició del gasoducte es pot mantindre, atés que no exercix cap afectació a l'ampliació de l'illa.  
. Que resulta necessari mantindre el traçat en el tram B-C al seu pas per la zona d'actuació SUZD-R2 i en el tram DE al seu pas per la zona SUZD-I1, atés que en els dos casos la proposta del municipi suposava establir una canalització en la zona d'afectació de la Rambla de Redován que després de la pertinent consulta ha sigut denegat per part de la Confederació Hidrogràfica.  
. D'altra banda, el gasoducte s'establix amb estricte paral·lelisme amb el gasoducte d'Enagas, i s'agrupen d'esta manera les servituds de les dos instal·lacions i no afecten les reserves de sòl existents.  
Vist que de conformitat amb el que establixen els articles 80 i 98 del Reial Decret 1434/2002 se va remetre separata del projecte, que contenia les característiques generals de la instal·lació, a la resta de les administracions públiques, organismes i, si és el cas, empreses de servicis públics o d'interés general afectats. D'acord amb la documentació que es troba en l'expedient, concretament a:  
Compañía Logística de Hidrocarburos CLH, SA, sobre encreuament amb l'oleoducte Cartagena-Alacant al terme municipal de Rojales.  
Ministeri de Foment. Demarcació de Carreteres de l'Estat. Unitat de Carreteres d'Alacant, respecte a l'encreuament i paral·lelisme amb la carretera N-340, Cadis i Gibraltar a Barcelona, entre els PK 691,140 al 691,200, al terme municipal de Redován.  
Ministeri de Foment. Demarcació de Carreteres de l'Estat. Direcció General de Carreteres. Inspecció d'Explotació AP-7 Alacant-Cartagena, quant al tram enllaç Algorfa-Benijófar a enllaç Torrevieja Nord-CV-90, entre els PK 743+300 a 745+853.  
Conselleria d'Infraestructures i Transport. Servici Territorial de Carreteres d'Alacant, sobre encreuament amb les carreteres CV-91 i CV-95.  
Ministeri de Medi Ambient. Confederació Hidrogràfica del Segura respecte als encreuaments subterranis dels llits del riu Segura i Rambla de Redován, a la província d'Alacant.  
Conselleria de Territori i Habitatge. Camins Ramaders, sobre l'ocupació que afecta els camins ramaders carrerada de les Palmeres i onze més.  
Nova companyia arrendatària de Las Salinas de Torrevieja, SA, per paral·lelisme i/o encreuament amb el salmueroducte.  
RENFE. Delegació de Patrimoni i Urbanisme de la Comunitat Valenciana, respecte a encreuaments amb les línies de ferrocarril.  
RENFE. Direcció Territorial de Manteniment d'Infraestructures de Múrcia, quant a encreuaments amb les línies del ferrocarril.  
Enagas, SA, sobre afectacions al gasoducte de transport Cartagena-Orihuela.  
Àrea d'Indústria de la Subdelegació del Govern a Alacant, administració general de l'Estat, per afectacions al gasoducte de transport Cartagena-Orihuela.  
En resposta a la petició de condicions formulada pel Servici Territorial d'Energia d'Alacant, els organismes mencionats a continuació van presentar els informes corresponents que a continuació i, en síntesi, s'indiquen, sense que figure en l'expedient l'informe sol·licitat a RENFE. Delegació de Patrimoni i Urbanisme de la Comunitat Valenciana:  
La Compañía Logística de Hidrocarburos CLH, SA, manifesta no tindre inconvenient a la vista del projecte presentat, que es realitze l'encreuament previst amb les condicions que conté el seu informe.  
El Ministeri de Foment. Demarcació de Carreteres de l'Estat. Unitat de Carreteres d'Alacant, resol autoritzar el paral·lelisme subterrani i l'encreuament per mitjà de clavament sol·licitat, amb les condicions particulars i generals que conté l'informe remés.  
El Ministeri de Foment. Demarcació de Carreteres de l'Estat. Direcció General de Carreteres. Inspecció d'Explotació AP-7 Alacant-Cartagena, informa favorablement la sol·licitud plantejada, amb subjecció a les condicions particulars i generals que s'arrepleguen en el referit informe.   
La Conselleria d'Infraestructures i Transport. Servici Territorial de Carreteres d'Alacant, sobre encreuament amb les carreteres CV-91 i CV-95, informa no poder autoritzar allò que s'ha sol·licitat, ja que existixen previsions per a desdoblar les referides carreteres, mentre no es coneguen els projectes de construcció corresponents.  
El Ministeri de Medi Ambient. Confederació Hidrogràfica del Segura respecte a encreuaments subterranis dels llits del riu Segura i Rambla de Redován, a la província d'Alacant sol·licita documentació tècnica complementària que cal aportar, com ara: pla en planta dels encreuaments de llit i paral·lelisme, amb acotacions i georeferenciats, indicant les coordenades UTM d'estos; Perfil/s transversal/s dels encreuaments de llit, indicant les distàncies des de la generatriu superior de la canonada a la mare del llit, i esta és de dos metres com a mínim; i reportatge fotogràfic dels encreuaments dels llits.   
La Conselleria de Territori i Habitatge. Camins Ramaders, sobre l'ocupació que afecta els camins ramaders carrerada de les Palmeres i onze més, remet després d'un primer informe favorable amb condicions del Servici Territorial d'Alacant, la resolució de la directora general de Gestió del Medi Natural, de 8 de febrer de 2006, en què autoritza l'ocupació dels camins ramaders sol·licitats, sense perjuí d'obtindre altres autoritzacions que, si és el cas, procedisquen i d'acord amb el que establix el plec de condicions que ha sigut acceptat per l'interessat, plans, memòria valorada i la resta de dades que figuren en l'expedient.   
La nova companyia arrendatària de Las Salinas de Torrevieja, SA, sol·licita que se li remeta documentació més detallada d'alguns punts específics sobre el projecte.  
RENFE. Direcció Territorial de Manteniment d'Infraestructures de Múrcia, informa de les condicions tècniques que s'indiquen en este, així com de la documentació que cal aportar a l'expedient per a realitzar encreuaments davall el ferrocarril.  
Enagas, SA, manifesta la seua conformitat amb l'autorització sol·licitada, i que l'organisme que té la competència administrativa sobre l'esmentat gasoducte és la Delegació del Govern a la província.  
Àrea d'Indústria de la Subdelegació del Govern a Alacant, administració general de l'Estat, manifesta la seua conformitat amb l'encreuament del gasoducte de transport Cartagena-Orihuela, amb les condicions generals i particulars que este conté.  
Els informes referits es van traslladar al sol·licitant, i han sigut acceptats per l'empresa peticionària, i s'ha acompanyat la documentació tècnica requerida i particularment s'ha contestat a:  
La Conselleria d'Infraestructures i Transport. Servici Territorial de Carreteres d'Alacant, respecte a l'encreuament amb la CV-91, manifesta que l'empresa peticionària no té objecció a prolongar la protecció de l'encreuament (tub de protecció) en la longitud que el futur desdoblament d'esta carretera necessite, que s'executarà a cel obert si quan es construïsca el gasoducte encara no està la carretera o per mitjà de perforació horitzontal, a fi de no interrompre la circulació, si quan es construïsca la conducció ja existira, manifesta igualment que respecte a la carretera CV-95 no resulta afectada per les obres del projecte de referència.   
RENFE, Administrador d'Infraestructures Ferroviàries, aporta la documentació requerida respecte a l'encreuament amb el PK 49/700 de la línia Alacant-Alquerías.  
Confederació Hidrogràfica del Segura, ha acompanyat la documentació sol·licitada.  
Traslladades les contestacions als organismes, així com l'esmentada documentació, l'empresa peticionària va ser novament requerida als efectes de complementar diferents aspectes, i va omplir les dites sol·licituds per mitjà de contestació a RENFE i a la Confederació Hidrogràfica del Segura.  
No consta en l'expedient nova contestació per part dels referits organismes.  
Vist que amb data 27 d'abril de 2006 la directora general de Gestió del Medi Natural de la Conselleria de Territori i Habitatge va dictar Declaració d'Impacte Ambiental, i va estimar acceptable, només als efectes ambientals i sense perjuí de la prèvia obtenció de les autoritzacions sectorials que se li apliquen, el projecte de ramal APA Redován-Los Montesinos-Torrevieja, sempre que este es desenvolupe amb les previsions de l'Estudi d'Impacte Ambiental i amb els condicions de l'apartat segon que en la part resolutiva de la present resolució s'exposaran.   
Vist que amb data 18 de maig de 2006 el director general de Patrimoni Cultural Valencià de la Conselleria de Cultura, Educació i Esport, va dictar informe vinculant favorable als efectes patrimonials, d'acord amb el contingut de l'article 11 de la Llei 4/1998, d'11 de juny, del Patrimoni Cultural Valencià, relatiu al gasoducte ramal APA Redován-Los Montesinos-Torrevieja.  
Vist que Gas Natural Distribución, SDG, SA, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud i el projecte presentat, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a esta zona geogràfica.  
Vist que el projecte presenta un traçat plenament concretat, disposa entre la seua documentació dels plans pertinents a escala adequada, està prou detallat i conté una relació concreta i individualitzada dels béns i dels drets afectats.  
Vist que el Servici Territorial d'Energia d'Alacant, encarregat de la instrucció de l'expedient de sol·licitud, ha informat favorablement esta.  
Atés que el projecte reunix una definició i concreció de les característiques tècniques i de traçat que garantixen la major seguretat i millor funcionalitat del gasoducte, i són estos els paràmetres que condicionen i obliguen principalment a adoptar un traçat, amb independència de les afectacions que a tercers puguen representar i això sense perjuí d'indemnitzar adequadament estes.  
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables, i en especial les relatives a l'ordenació del territori i al medi ambient.   
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
I. Atorgar autorització administrativa a l'empresa Gas Natural Distribución SDG, SA, per a la construcció de les instal·lacions corresponents al denominat gasoducte Redován-Los Montesinos-Torrevieja, i les seues instal·lacions auxiliars, que afecta els termes municipals de Redován, Orihuela, Benejúzar, Almoradí, Algorfa, Rojales, Benijófar i Los Montesinos, a la província d'Alacant.  
La present autorització quedarà sotmesa a les condicions que a continuació s'expressen:  
Primera. El titular de la instal·lació constituirà en el termini d'un mes una garantia per valor de 71.082,18 euros, import del dos per cent del pressupost de les instal·lacions afectades que figuren en la present resolució, per a garantir el compliment de les seues obligacions, segons assenyala l'article 82 del Reial Decret 1434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, prèvia la seua sol·licitud, una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització.  
Segona. La companyia Gas Natural Distribución, SDG, SA, complirà les obligacions que estrictament s'assenyalen en l'article 74 Obligacions dels distribuïdors de gas natural, i en el punt 1 de l'article 83 Obligacions i drets dels Distribuïdors i Comercialitzadors en relació al subministrament, de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
Tercera. El titular de la present autorització disfrutarà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Quarta. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article 28 del Reial Decret Llei 5/2005, d'11 de març, de Reformes Urgents per a l'Impuls de la Productivitat i per a la Millora de la Contractació Pública.  
Cinquena. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, i de conformitat amb l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
Sisena. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.  
Setena. La present autorització s'atorga sense perjuí de tercers i deixa fora de perill els drets particulars.  
Huitena. Serà causa de revocació de la present autorització:  
L'incompliment de la constitució del depòsit de garantia en la forma i termini assenyalat en estes condicions.  
L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
Novena. Condicions d'orde mediambiental arreplegades en la Declaració d'Impacte Ambiental de 27 d'abril de 2006   
1. Si durant l'execució de les obres es produïra qualsevulla troballa arqueològica, el fet s'informarà a la Direcció General de Patrimoni Cultural Valencià de la Conselleria de Cultura, Educació i Esport, de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
2. Així mateix, prèviament a l'aprovació definitiva del projecte, es requerirà que s'informe favorablement este per part de la Direcció General de Patrimoni Cultural Valencià de la Conselleria de Cultura, Educació i Esport, en informe preceptiu emés pel mencionat organisme, en compliment de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
3. S'hauran d'incorporar al projecte totes les condicions que s'especifiquen en l'autorització d'obres en el riu Segura per part de la Confederació Hidrogràfica del Segura. D'acord amb la Confederació Hidrogràfica del Segura, tots els encreuaments hauran d'anar protegits per escullera, amb un pes comprés entre 500 i 1000 kg i 30 metres de longitud.  
4. En totes les zones en què el traçat discorre per un camí, aproximadament en paral·lel, s'aprofitarà en part o en tot este com a pista de treball per a reduir l'afectació a cultius, excepte en aquelles zones en què el traçat se separa del camí prou per a no poder aprofitar-lo com a pista de treball.  
5. S'haurà de sol·licitar de la Direcció Territorial de Territori i Habitatge d'Alacant, abans de l'inici de l'obra, el permís corresponent d'ocupació temporal de camí ramader per a poder realitzar l'obra, amb la garantia de reposició del camí ramader a la seua morfologia i funcions prèvies d'acord amb la Llei 3/1995 de Camin Ramaders.  
6. Els materials procedents de les obres d'obertura de rasa i pista de treball que per les seues característiques no puguen ser reutilitzats en el rebliment de la rasa, hauran de ser depositats en abocadors degudament identificats i legalitzats.  
7. La direcció d'obra exigirà, una vegada executades i acabades les obres, la retirada a abocador controlat de totes aquelles runes, materials sobrants i la resta de deixalles d'obra que hagen sigut depositades, abocades o abandonades en qualsevol àrea del terreny que s'haja vist afectada per les obres executades.  
8. Es recorda al promotor la prohibició de realitzar qualsevol abocament no autoritzat en la zona. En tot cas, els canvis d'oli, filtres o qualsevol altre residu procedent del manteniment de la maquinària i vehicles, hauran de ser degudament gestionats per taller o gestor autoritzat de residus tòxics i perillosos.  
9. Platges d'apilament, depòsits de material i parcs de maquinària:  
La ubicació d'estes zones s'establirà amb la supervisió dels servicis tècnics de la Direcció Territorial d'Alacant d'esta Conselleria, que podran establir els canvis que consideren oportuns.  
Les platges d'apilament de materials que siga necessari establir per a executar les obres, així com els parcs de maquinària i abocadors o depòsits temporals, se situaran en terrenys de cultiu, sense afectar en la mesura que es puga l'arbratge o en terrenys desproveïts de vegetació natural o que presenten un valor molt baix. En el cas que l'impacte paisatgístic fóra elevat, es prendran les mesures necessàries per a aïllar visualment les zones mencionades per mitjà del tancament temporal d'estes.  
Una vegada finalitzada l'activitat en les instal·lacions auxiliars citades, es procedirà a la seua restauració.  
10. Es restaurarà la coberta vegetal existent d'acord amb la condició original sempre que siga compatible amb la zona de servitud permanent del gasoducte. La revegetació es realitzarà immediatament després de l'obra, en el període de sembra i/o plantació més idoni per a cada espècie. Per a això s'efectuaran sembres i plantacions amb espècies autòctones semblants a les existents en cada una de les àrees afectades.  
11. Les actuacions de revegetació es realitzaran amb la supervisió dels servicis tècnics de la Direcció Territorial d'Alacant d'esta Conselleria que podran introduir les modificacions que estimen necessàries.  
12. D'acord amb l'estudi d'impacte ambiental, i en l'apartat de mesures correctores, totes les infraestructures i instal·lacions afectades per les obres del gasoducte seran restaurades a la condició original en la mesura que siga possible. Es desmuntaran les instal·lacions que existisquen en la pista i, abans d'abandonar les obres, el contractista de les obres restablirà, entre altres, els drenatges, els murs de contenció de terres, les cunetes, els accessos i els sistemes de tancament, i utilitzarà els materials més coincidents amb l'entorn. També es retiraran els accessos temporals.  
13. S'haurà de garantir el funcionament correcte de les xarxes de drenatge i sistemes de reg durant l'execució de les obres.  
14. Es limitaran les actuacions a l'àrea estrictament necessària i s'evitaran afectacions innecessàries com a conseqüència del moviment de terres i pas de la maquinària. Per a això es delimitarà el terreny a l'àmbit d'actuació, i es disminuïrà la superfície compactada.  
II. Aprovar el projecte d'execució del denominat gasoducte Redován-Los Montesinos-Torrevieja, firmat pel senyor Rafael Naranjo Anegón i visat pel Col·legi d'Enginyers de Camins, Canals i Ports Demarcació de Madrid en data 26 d'octubre de 2004, les característiques principals del qual s'indiquen a continuació i sotmetre'l a les condicions que igualment es mencionen:  
Tipus de gas: gas natural.  
Punt de connexió; situació i característiques:  
Canonada de la xarxa d'Alacant de Gas Natural, eixida AS-4, junt amb la carretera N-340, al terme municipal de Redován.  
Canonades:  
Ramal principal, des del punt de connexió abans citat, continua pels termes municipals següents:  
a) Redován. Longitud: 1.209 m. Diàmetre de la canonada: 12''.  
b) Orihuela. Longitud: 11.873 m. Diàmetre de la canonada: 12''.  
c) Benejúzar. Longitud: 1.723 m. Diàmetre de la canonada: 12''.  
d) Almoradí. Longitud: 3.880 m. Diàmetre de la canonada: 12''.  
Longitud: 109 m. Diàmetre de la canonada 10''.  
e) Algorfa. Longitud : 1.315 m. Diàmetre de la canonada: 12''.  
Longitud: 2.097 m. Diàmetre de la canonada 10''.  
f) Rojales. Longitud : 3.429 m. Diàmetre de la canonada: 10''.  
g) Benijófar. Longitud: 426 m. Diàmetre de la canonada 10''  
h) Los Montesinos. Longitud: 1.436 m. Diàmetre de la canonada: 10''.  
Acer al carboni de 10'' i 8'' de diàmetre, especificació API 5L, qualitat grau B, grossària 5,60 mm a una pressió màxima de servici de 16 bar (APA) (1)  
Ramals secundaris.  
a) A Redován; deriva del principal i transcorre el seu traçat per este terme municipal i partix per Orihuela, finalitza en un armari de regulació situat en les proximitats de l'entrada en el nucli urbà.  
Acer de 4'' de diàmetre, especificació API 5L, qualitat grau B, grossària 4,00 mm a una pressió de servici de 16 bar i longitud 1.106 m.  
b) A Benejúzar; deriva del principal, transcorre el seu traçat per este terme municipal i partix per Orihuela, finalitzat en un armari de regulació després de l'encreuament amb el riu Serpis en direcció sud.  
Acer de 4'' de diàmetre, especificació API 5L, qualitat grau B, grossària 4,00 mm a una pressió màxima de servici de 16 bar i longitud de 532 m.   
c) A Los Montesinos; deriva del principal i acabarà el seu traçat final definitiu, que no és objecte d'esta resolució, en un armari regulador.  
Acer de 4'' de diàmetre, especificació API 5L, qualitat grau B, grossària 4,00 mm a una pressió màxima de servici de 16 bar.   
La longitud total del ramal principal és de 27.497 m, i de 1.638 m els ramals secundaris a Redován i Benejúzar, les canonades discorren soterrades a les profunditats següents:  
En condicions normals d'estesa de la conducció, la profunditat mínima és d'un metre sobre la seua generatriu superior.  
En l'encreuament de rius, torrents o rierols importants, s'ha previst aconseguir una profunditat mínima de soterrament, entre 1,50 i 2,50 m, així mateix, en els encreuaments de carreteres, autovies, autopistes i altres vials, la canonada s'instal·larà a 1,50 m, com a mínim i per al cas d'encreuaments amb ferrocarrils, la profunditat mínima serà de 2,50 m.  
(1) APA: 4 bar< P £ 16 bar  
MPB: 0,4 bar< P £ 4 bar  
Armaris de regulació i cabals.  
Estan situats en cada un dels ramals secundaris .Redován, Benejúzar i Los Montesinos. del tipus APA/MPB(1) i de cabals de 1000 m³(n)/h.  
Instal·lacions auxiliars:  
Protecció catòdica per mitjà d'un sistema de protecció activa, consistent a unir l'estructura (conducció i instal·lacions) al pol negatiu d'una font de corrent continu. Es tracta d'un transforrectificador el pol positiu del qual està connectat al llit anòdic o dispersiu. Comprén les estacions de protecció catòdica i accessoris instal·lats en la canonada.  
Sistema de comunicació i telecontrol, a través de conducte de polietilé que allotja el cable de fibra òptica.  
Instal·lacions elèctriques, les necessàries per al funcionament dels sistemes abans esmentat.  
Pressupost total conjunt: 3.554.109,18 euros.  
Les condicions a què està sotmesa la mencionada aprovació són les següents:  
1a. Les obres hauran de realitzar-se d'acord amb el projecte presentat, amb les variacions que, si és el cas, se sol·liciten i autoritzen.  
2a. El titular de l'esmentada instal·lació donarà compte de la terminació de les obres al Servici Territorial d'Energia d'Alacant, als efectes de reconeixement, i presentarà el certificat de direcció oportú, subscrit per tècnic competent i visat pel col·legi oficial corresponent.  
3a. El titular de la instal·lació notificarà per escrit al Servici Territorial d'Energia d'Alacant l'autorització emesa per la Confederació Hidrogràfica del Segura i l'Ajuntament de Redován com a organismes afectats per la instal·lació, amb les condicions que esta continga i conjuntament amb l'acceptació expressa d'estos, amb anterioritat al començament dels treballs per a efectuar inspeccions d'estos, en cas de considerar-ho convenient.  
4a. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar inspeccions d'estos, en cas de considerar-ho convenient.  
(1) APA: 4 bar< P £ 16 bar  
MPB: 0,4 bar< P £ 4 bar  
5a. L'Administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta.   
En estos supòsits, l'administració, després de l'expedient l'oportú, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.  
6a. El titular de la instal·lació haurà de tindre en compte en l'execució del projecte les condicions imposades pels organismes afectats, totes les quals se li van notificar oportunament i van ser acceptades.  
7a. El termini d'execució de les obres serà de 12 mesos a partir de l'ocupació real de les finques afectades. No obstant això, amb anterioritat a la finalització d'este termini, Gas Natural Distribución, SDG, SA, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.  
III. Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre del Sector d'Hidrocarburs, i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.   
IV. Publicar i notificar la present resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, s'ha intentat la notificació i no s'ha pogut realitzar.  
La present resolució no és definitiva en via administrativa i contra la qual podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 19 de juliol de 2006.. El director general d'Energia: Antonio Cejalvo Lapeña.